Talepunkter til politiker
Om kalenderen
Tusen takk for at du har satt av tid til å møte oss. Redd Barna har laget denne kalenderen. Denne kalenderen er ikke først og fremst en kunstkalender. Den er en påminnelse om barn og unges liv.
Kalenderen bygger på fortellinger fra barn og unge med funksjonsnedsettelser. De har delt erfaringer om fellesskap og utenforskap, om å høre til og om å bli stående på utsiden.
Gjennom året får vi møte kunstverk skapt av noen av Norges fremste kunstnere og illustratører. Men det viktigste innholdet er ikke kunsten alene. Det er stemmene, erfaringene og perspektivene til barna som ligger bak.
Kalenderen minner oss om noe grunnleggende: Alle barn ønsker å bli sett, hørt, tatt på alvor og være en del av fellesskapet.
Utenforskap og barrierer
Hver dag, hele året, diskrimineres barn og unge med funksjonsnedsettelser fra det viktige fellesskapet på fritida. Barna møter både fysiske barrierer, som manglende tilrettelegging og lite informasjon, men også sosiale barrierer, som fordommer og undervurdering. 
Barns liv formes i fellesskapet, og det er på skolen, i fritidsaktivitetene, i vennegjengen og i nærmiljøet barn bygger vennskap, identitet og tro på seg selv.
Mange av barna vi har snakket med forteller om ensomhet, om følelsen av å være annerledes og om å måtte kjempe for noe som andre tar for gitt. Barn og unge sier at de ikke blir spurt om hva de har lyst til å gjøre på fritida, og de sier at de ikke føler seg velkommen 
Hva sier barn og unge selv
Redd Barna har snakket med barn og unge over hele landet om hva de mener er viktig slik at alle barn og unge kan delta på fritidsarenaen, i skolen og i fellesskapet med venner. Barna er egentlig ikke opptatt av særordninger.
De ber om noe ganske enkelt:
· Å få være med.
· Å bli spurt om hva de trenger.
· Å bli lyttet til.
· Å få delta på lik linje med andre barn.
Politisk utfordring
Et viktig budskap fra barn og unge er at det ikke er barnet som må tilpasse seg omgivelsene. Det er politikeres rolle å sørge for å skape et tilrettelagt samfunn der alle barn og unge får være med. 
Som prosjektleder Edvard Granum Dillner skriver i kalenderen:
Det er ikke barnet som skal passe inn i en verden som er bygget for noen få. Det er samfunnet som må gi plass til alle.
Det krever politisk vilje og ikke bare gode intensjoner, men prioriteringer i budsjetter, planverk som vises i skole, transport, kultur og fritid. 
Avslutning
Når dere blar gjennom denne kalenderen det neste året, håper vi at dere ikke bare ser kunstverkene. Vi håper dere tenker på barna bak fortellingene. Barn med funksjonsnedsettelser ber ikke om særbehandling. De ber om den samme muligheten som alle andre barn har til å være en del av fellesskapet. Kalenderen kan være en månedlig påminnelse om at inkludering ikke handler om veldedighet eller særhensyn. Men at den handler om rettigheter og plikter. 
Og om et samfunn der ingen barn skal måtte stå utenfor fellesskapet


Spørsmål til politikerne som overgang til samtale:
1. Hva er det viktigste dere som kommune har gjort for å sikre god inkludering av alle barn?
2. Hva er det viktigste politiske dere skal gjøre for at kommunen skal bli enda bedre på tilrettelegging?
3. Hvordan skal dere jobbe for å involvere barn og unge selv når politikk som angår dem skal utformes?
4. Hvilket ansvar har politikere for å utfordre holdninger og forventninger til barn med funksjonsnedsettelser, ikke bare forbedre tjenestene?

